Smernica č. 31/2021,
ktorou sa mení a dopĺňa smernica Ministerstva školstva, vedy, výskumu a športu Slovenskej republiky č. 33/2020 o didaktických prostriedkoch v znení smernice č. 5/2021
Gestorský útvar: sekcia stredných škôl                                                         ev. č.: 2021/17298:2-A2201
tel.: 02/59 374 294 
Minister školstva, vedy, výskumu a športu (ďalej len „minister“) vydáva podľa článku 12 ods. 2 písm. f) Organizačného poriadku Ministerstva školstva, vedy, výskumu a športu Slovenskej republiky a v súlade s  § 13 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov túto smernicu:
Čl. 1
Smernica Ministerstva školstva, vedy, výskumu a športu Slovenskej republiky 
č. 33/2020 o didaktických prostriedkoch v znení smernice č. 5/2021 sa mení a dopĺňa takto:

1.	V čl. 7 odsek 7 znie:

„(7) Ak ministerstvo nevydá odporúčaciu doložku pre didaktický prostriedok, predkladateľ môže
a)	prepracovať didaktický prostriedok a požiadať o vydanie odporúčacej doložky pre prepracovaný didaktický prostriedok alebo
b)	podať proti nevydaniu odporúčacej doložky pre didaktický prostriedok námietky.“.
2.	Čl. 7 sa dopĺňa odsekmi 8 a 9, ktoré znejú:
„(8) Pri posudzovaní žiadosti o vydanie odporúčacej doložky pre didaktický prostriedok podľa odseku 7 písm. a) sa postupuje podľa odsekov 1 až 6; k žiadosti o vydanie odporúčacej doložky podľa článku 6 ods. 3 a 4 sa prikladá aj jedno pôvodné vyhotovenie didaktického prostriedku a v prepracovaných vyhotoveniach didaktického prostriedku  sa farebne vyznačia vykonané zmeny. 
(9) Námietky podľa odseku 7 písm. b) možno podať do 30 dní odo dňa doručenia písomného oznámenia o nevydaní odporúčacej doložky. Na posúdenie námietok príslušná priamo riadená organizácia zabezpečí nového posudzovateľa, ktorý je odborníkom na príslušný vyučovací predmet, vzdelávaciu oblasť, prierezovú tému, jazyk didaktického prostriedku alebo na odbor vzdelávania, pre ktorý je didaktický prostriedok určený, a vyjadrenie komisie podľa odseku 3. Ak ministerstvo vyhodnotí námietky predkladateľa na základe posúdenia novým posudzovateľom a vyjadrenia komisie podľa odseku 3 k námietkam ako opodstatnené, vydá odporúčaciu doložku pre didaktický prostriedok.“. 
3.	V čl. 9 odsek 8 znie:
„(8) Ak ministerstvo nevydá schvaľovaciu doložku pre didaktický prostriedok, predkladateľ môže
a)	prepracovať didaktický prostriedok a požiadať o vydanie schvaľovacej doložky pre prepracovaný didaktický prostriedok alebo
b)	podať proti nevydaniu schvaľovacej doložky pre didaktický prostriedok námietky.“.
4.	Čl. 9 sa dopĺňa odsekmi 9 a 10, ktoré znejú:
„(9) Pri posudzovaní žiadosti o vydanie schvaľovacej doložky pre didaktický prostriedok podľa odseku 8 písm. a) sa postupuje podľa odsekov 1 až 6; k  žiadosti o vydanie schvaľovacej doložky podľa článku 8 ods. 3 a 4 sa prikladá aj jedno pôvodné vyhotovenie didaktického prostriedku a v prepracovaných vyhotoveniach didaktického prostriedku  sa farebne vyznačia vykonané zmeny.
(10) Námietky podľa odseku 8 písm. b) možno podať do 30 dní odo dňa doručenia písomného oznámenia o nevydaní schvaľovacej doložky. Na posúdenie námietok  príslušná priamo riadená organizácia zabezpečí nového posudzovateľa, ktorý je odborníkom na príslušný vyučovací predmet, vzdelávaciu oblasť, prierezovú tému, jazyk didaktického prostriedku alebo na odbor vzdelávania, pre ktorý je didaktický prostriedok určený, a vyjadrenie komisie podľa odseku 3. Ak ministerstvo vyhodnotí námietky predkladateľa na základe posúdenia novým posudzovateľom a vyjadrenia komisie podľa odseku 3 k námietkam ako opodstatnené, vydá schvaľovaciu doložku pre didaktický prostriedok.“.
5.	Za čl. 12a sa vkladá čl. 12b, ktorý vrátane nadpisu znie:
„Čl. 12b
Prechodné ustanovenia k úpravám účinným od 20. augusta 2021

(1) Ak bolo predkladateľovi doručené oznámenie o nevydaní odporúčacej doložky pre didaktický prostriedok alebo oznámenie o nevydaní schvaľovacej doložky pre didaktický prostriedok pred 20. augustom 2021, pri opakovanej žiadosti o vydanie odporúčacej doložky pre prepracovaný didaktický prostriedok alebo schvaľovacej doložky pre prepracovaný didaktický prostriedok sa postupuje podľa predpisov účinných od 20. augusta 2021.
(2) Ak bolo predkladateľovi doručené oznámenie o nevydaní odporúčacej doložky pre didaktický prostriedok alebo oznámenie o nevydaní schvaľovacej doložky pre didaktický prostriedok pred 20. augustom 2021, námietky proti nevydaniu odporúčacej doložky pre didaktický prostriedok alebo schvaľovacej doložky pre didaktický prostriedok sa nepodávajú.“.
Čl. 2
Účinnosť
Táto smernica nadobúda účinnosť 13. augusta 2021.

minister